CELEX: 22015D2292
Language: hu
Date: 2015-11-19 00:00:00
Title: A mezőgazdasági vegyes bizottság 2/2015 határozata (2015. november 19.) az Európai Közösség és a Svájci Államszövetség között létrejött, a mezőgazdasági termékek kereskedelméről szóló megállapodás 9. melléklete 1. és 2. függelékének módosításáról [2015/2292]

9.12.2015   
            
            
               HU
            
            
               Az Európai Unió Hivatalos Lapja
            
            
               L 323/29
            
         A MEZŐGAZDASÁGI VEGYES BIZOTTSÁG 2/2015 HATÁROZATA
   (2015. november 19.)
   az Európai Közösség és a Svájci Államszövetség között létrejött, a mezőgazdasági termékek kereskedelméről szóló megállapodás 9. melléklete 1. és 2. függelékének módosításáról [2015/2292]
   A MEZŐGAZDASÁGI VEGYES BIZOTTSÁG,
   tekintettel az Európai Közösség és a Svájci Államszövetség között létrejött, a mezőgazdasági termékek kereskedelméről szóló megállapodásra és különösen annak 11. cikkére,
   mivel:
   
               (1)
            
            
               Az Európai Közösség és a Svájci Államszövetség között létrejött, a mezőgazdasági termékek kereskedelméről szóló megállapodás (a továbbiakban: megállapodás) 2002. június 1-jén lépett hatályba.
            
         
               (2)
            
            
               A megállapodás 9. mellékletének célja az Európai Unióból és Svájcból származó biotermékek kétoldalú kereskedelmének megkönnyítése és támogatása.
            
         
               (3)
            
            
               A megállapodás 9. mellékletének 8. cikke értelmében a biotermékekkel foglalkozó munkacsoport megvizsgál a 9 melléklettel és annak alkalmazásával kapcsolatban felmerülő minden kérdést, és azokkal kapcsolatban ajánlásokat fogalmaz meg a mezőgazdasági vegyes bizottság számára. A munkacsoport összeült, hogy megvizsgálja különösen a szóban forgó melléklet alkalmazási körét. A 9. melléklet alkalmazási körét az érintett uniós és svájci rendelkezések egyenértékűségére való tekintettel indokolt kiterjeszteni a borra és az élesztőre. Ezenkívül mivel Svájc módosította a takarmányok ökológiai előállítását feltüntető címkézésre vonatkozó előírásait, és az uniós jognak megfelelő rendelkezéseket fogadott el, a 2. függeléket indokolt törölni. A munkacsoport a 9. melléklet függelékeinek a fentieknek megfelelő kiigazítására vonatkozó ajánlást fogalmazott meg a bizottság számára.
            
         
               (4)
            
            
               A 9. melléklet 1. és 2. függelékét ezért ennek megfelelően módosítani kell,
            
         A KÖVETKEZŐKÉPPEN HATÁROZOTT:
   1. cikk
   Az Európai Közösség és a Svájci Államszövetség között létrejött, a mezőgazdasági termékek kereskedelméről szóló megállapodás 9. mellékletének 1. és 2. függeléke helyébe e határozat mellékletének szövege lép.
   2. cikk
   Ez a határozat 2015. december 31-én lép hatályba.
   
      Kelt Bernben, 2015. November 19-én.
      
         
            a mezőgazdasági vegyes bizottság részéről
         
         
            az Európai Unió küldöttségének vezetője
         
         Susana MARAZUELA-AZPIROZ
         
            a svájci küldöttség elnöke és vezetője
         
         Adrian AEBI
         
            a vegyes bizottság titkára
         
         Thomas MAIER
      
   
   
      MELLÉKLET
      „
            1. FÜGGELÉK
            
               A 3. cikkben említett, biogazdálkodással előállított mezőgazdasági termékekre és élelmiszerekre vonatkozó jogi aktusok jegyzéke
            
            Az Európai Unióban alkalmazandó jogszabályi rendelkezések
            
                         
                     
                     
                        A Tanács 2007. június 28-i 834/2007/EK rendelete az ökológiai termelésről és az ökológiai termékek címkézéséről és a 2092/91/EGK rendelet hatályon kívül helyezéséről (HL L 189., 2007.7.20., 1. o.), legutóbb a 2013. május 13-i 517/2013/EU tanácsi rendelettel (HL L 158., 2013.6.10., 1. o.) módosítva,
                     
                  
                         
                     
                     
                        A Bizottság 2008. szeptember 5-i 889/2008/EK rendelete az ökológiai termelés, a címkézés és az ellenőrzés tekintetében az ökológiai termelésről és az ökológiai termékek címkézéséről szóló 834/2007/EK rendelet részletes végrehajtási szabályainak megállapításáról (HL L 250., 2008.9.18., 1. o.), legutóbb a 2014. december 18-i 1358/2014/EU bizottsági végrehajtási rendelettel (HL L 365., 2014.12.19., 97. o.) módosítva,
                     
                  
                         
                     
                     
                        A Bizottság 2008. december 8-i 1235/2008/EK rendelete a 834/2007/EK tanácsi rendeletben az ökológiai termékek harmadik országból származó behozatalára előírt szabályozás végrehajtására vonatkozó részletes szabályok meghatározásáról (HL L 334., 2008.12.12., 25. o.), legutóbb a 2015. január 23-i (EU) 2015/131 bizottsági végrehajtási rendelettel (HL L 23., 2015.1.29., 1. o.) módosítva.
                     
                  A Svájci Államszövetségben alkalmazandó rendelkezések
            
                         
                     
                     
                        A biogazdálkodásról, valamint a biotermékek és -élelmiszerek megnevezéséről szóló, legutóbb 2014. október 29-én módosított (RO 2014 3969) 1997. szeptember 22-i rendelet (biogazdálkodási rendelet),
                     
                  
                         
                     
                     
                        A biogazdálkodásról szóló, legutóbb 2014. október 29-én módosított (RO 2014 3979) 1997. szeptember 22-i szövetségi gazdasági, oktatási és kutatási minisztériumi (DEFR) rendelet.
                     
                  Az egyenértékűségi megállapodásokból ki vannak zárva az alábbiak:
            
                         
                     
                     
                        A biogazdálkodásra való átállásra vonatkozó megállapodások szerint előállított összetevőkből készült svájci termékek
                     
                  
                         
                     
                     
                        A svájci kecskehústermelésből származó termékek, ha alkalmazták az állatokra a biogazdálkodásról, valamint a biotermékek és -élelmiszerek megnevezéséről szóló rendelet (1) 39d. cikke szerinti eltérést.
                     
                  
         
            2. FÜGGELÉK
            
               Végrehajtási szabályok
            
            Nincs bejegyzés
         ”
      
         (1)  (RS 910.18)